題澹山巖二首  其一
作者：項安世
朝代：宋

paragraphs: 自有宇宙來，迢迢澹家山。
不知幾萬古，鬰鬰藏神姦。
祖龍御宇宙，周子巢其間。
事同商嶺遯，迹類桃源跧。
湮淪向千載，太史來荆蠻。
指點發天秘，提携出人寰。
一日遍海內，流聲響潺潺。
鎸劖滿石壁，新瞀不可刪。
山靈反惆悵，俗駕紛往還。
造物有奇寶，無怪陰工慳。
不遭固可恨，遭世良亦艱。
所以求志人，抱珍守蓬菅。